Rozhodnutie Komisie
z 19. augusta 2003
o rozvoji integrovaného počítačového veterinárneho systému známeho ako Traces
(oznámené pod číslom dokumentu C(2003) 2983)
(2003/623/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990 o veterinárnych a zootechnických kontrolách platných pre obchodovanie s určitými druhmi živých zvierat a výrobkov v rámci spoločenstva s cieľom doplnenia vnútorného trhu [1], naposledy zmenenú a doplnenú smernicou 2002/33/ES Európskeho parlamentu a Rady [2], a najmä na jej článok 20 ods. 3,
so zreteľom na rozhodnutie Rady 92/438/EHS z 13. júla 1992 o počítačovej automatizácii veterinárnych konaní pri dovoze (projekt Shift), ktorým sa menia a dopĺňajú smernice 90/675/EHS, 91/496/EHS a 91/628/EHS a rozhodnutie 90/424/EHS a ktorým sa ruší rozhodnutie 88/192/EHS [3], naposledy zmenené a doplnené nariadením (ES) č. 806/2003 [4], a najmä na jeho článok 12,
so zreteľom na rozhodnutie Rady 90/424/EHS z 26. júna 1990 o výdavkoch v oblasti veterinárstva [5], naposledy zmenené a doplnené nariadením (ES) č. 806/2003, a najmä na jeho články 37 ods. 2 a 37a ods. 2,
keďže:
(1) Rozhodnutie Komisie 91/398/EHS z 19. júla 1991 o počítačovej sieti spájajúcej veterinárne orgány (Animo) [6] definuje zásady, ktorými sa riadi komunikačná sieť spájajúca veterinárne jednotky.
(2) Rozhodnutie Komisie 92/563/EHS z 19. novembra 1992 o databáze týkajúcej sa dovozných podmienok spoločenstva, ktorú predpokladá projekt Shift [7], stanovuje, že Komisia musí vyvinúť príslušné databázy.
(3) Smernica 1999/93/ES Európskeho parlamentu a Rady z 13. decembra 1999 o rámci spoločenstva pre elektronické podpisy [8] požaduje garantovanie bezpečnosti a dôvery v elektronické komunikačné médiá a uľahčenie ich použitia národnými orgánmi a orgánmi spoločenstva na ich vzájomnú komunikáciu aj komunikáciu s občanmi a ziskovo orientovanými prevádzkovateľmi.
(4) Bod 123 správy Európskeho parlamentu A5-0405/2002 o opatreniach na kontrolu slintačky a krívačky v Európskej únii v roku 2001 a o budúcich opatreniach na prevenciu a kontrolu ochorení zvierat v Európskej únii určuje, že Komisia by mala bezodkladne prijať opatrenia na zlepšenie existujúceho systému na monitorovanie pohybu živých zvierat v rámci EU (systém Animo).
(5) Rozhodnutie Komisie 2003/24/ES z 30. decembra 2002 o rozvoji integrovaného počítačového veterinárneho systému [9] stanovuje, že v druhej fáze má Komisia vyvinúť nový systém Animo.
(6) Aby sa optimalizovala činnosť a užívateľské rozhranie, členské štáty potrebujú úzko sa podieľať na rozvoji integrovaného počítačového veterinárneho systému.
(7) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
V spojitosti s ustanovením jednotnej architektúry známej ako Traces v rozhodnutí 2003/24/ES, ktorá je kombináciou činností systémov Animo a Shift, vyvinie Komisia nový systém Animo a sprístupní ho členským štátom.
Článok 2
Na vývoj nového systému Animo uvedeného v článku 1 bude mať Komisia rozpočet 300000 EUR.
Článok 3
Generálny riaditeľ generálneho riaditeľstva pre zdravie a ochranu spotrebiteľov je splnomocnený podpisovať v mene Komisie zmluvy potrebné na implementáciu tohto rozhodnutia.
Článok 4
Toto rozhodnutie je adresované členským štátom.
V Bruseli 19. augusta 2003